LT Europos Sąjungos oficialusis leidinys L 187/37

KOMISIJOS SPRENDIMAS

2006 m. liepos 6 d.

dėl priemonių labai patogeniško paukščių gripo, kurį sukelia gripo A viruso H5N1 potipis, galinčio plisti tarp paukščių, laikomų valstybių narių zoologijos soduose, patvirtintose įstaigose, institutuose ar centruose, prevencijai ir panaikinantis Sprendimą 2005/744/EB

(pranešta dokumentu Nr. C(2006) 3054)

(Tekstas svarbus EEE)

(2006/474/EB)

EUROPOS BENDRIJŲ KOMISIJA,

atsižvelgdama į Europos bendrijos steigimo sutartį,

atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,

atsižvelgdama į 2005 m. gruodžio 20 d. Tarybos direktyvą 2005/94/EB dėl paukščių gripo kontrolės Bendrijoje priemonių ir panaikinančią Direktyvą 92/40/EEB (2), ypač į jos 56 straipsnio 3 dalį, 57 straipsnio 2 dalį, 63 straipsnio 3 dalį ir 66 straipsnio 2 dalį,

kadangi:

(1) Paukščių gripas yra užkrečiama virusinė naminių ir kitų paukščių liga, sukelianti mirtį ir sutrikimus, kurie gali greitai pasiekti epizootinį mastą ir taip sukelti rimtą grėsmę gyvūnų ir visuomenės sveikatai bei labai sumažinti paukštininkystės pelningumą.

(2) Atsižvelgiant į labai patogeniško paukščių gripo A viruso H5N1 potipio keliamą pavojų, 2005 m. spalio 21 d. Komisijos sprendimu 2005/744/EB, nustatančiu ligai imlių paukščių, laikomų zoologijos soduose valstybėse narėse, labai patogeniško paukščių gripo, kurį sukelia A gripo H5N1 potipis, prevencijos reikalavimus (3), buvo priimti tam tikri reikalavimai dėl zoologijos soduose laikomų paukščių biosaugumo ir skiepijimo. Šiame sprendime taip pat nustatyta, kad valstybės narės pateikia Komisijai zoologijos soduose laikomų paukščių skiepijimo planus.

(3) Direktyvoje 2005/94/EB nustatytos taisyklės dėl, inter alia, nelaisvėje laikomų paukščių, pvz., zoologijos soduose laikomų paukščių, profilaktinio skiepijimo nuo paukščių gripo taikymo pradžios ir nustatyta, kad tokias išsamias taisykles nustato Komisija. Šioje direktyvoje taip pat nustatyta, kad valstybės narės pateikia Komisijai patvirtinti naminių paukščių ar kitų nelaisvėje laikomų paukščių skiepijimo planus.

(4) 1999 m. kovo 29 d. Tarybos direktyvoje 1999/22/EB dėl laukinių gyvūnų laikymo zoologijos soduose (4) pateikiamas zoologijos sodų, kuriems taikoma ši direktyva, apibrėžimas. Į tą apibrėžimą turi būti atsižvelgta šio sprendimo tikslais.

(5) 1992 m. liepos 13 d. Tarybos direktyvoje 92/65/EEB, nustatančioje gyvūnų sveikatos reikalavimus, reglamentuojančius prekybą Bendrijoje gyvūnais, sperma, kiaušialąstėmis bei embrionais, kuriems netaikomi gyvūnų sveikatos reikalavimai, nustatyti specialiose Bendrijos taisyklėse, nurodytose Direktyvos 90/425/EEB A priedo I dalyje, bei jų importą į Bendriją (5), nustatytos taisyklės dėl gyvūnų, kuriais prekiauja patvirtintos įstaigos, institutai ir centrai.

(6) Atsižvelgiant į tai, kad nelaisvėje laikomi paukščiai, t. y. paukščiai, laikomi zoologijos soduose, patvirtintose įstaigose, institutuose ar centruose, paprastai negali turėti kontakto su naminiais paukščiais arba kitais nelaisvėje laikomais paukščiais ir todėl nėra pavojaus, kad naminiai paukščiai arba kiti nelaisvėje laikomi paukščiai gali nuo jų užsikrėsti, ir atsižvelgiant į paukščių laikymo zoologijos soduose vertingumą, profilaktinis tokių paukščių skiepijimas gali būti tinkama papildoma profilaktinė priemonė. Todėl tikslinga Bendrijoje nustatyti išsamias paukščių, laikomų zoologijos soduose, patvirtintose įstaigose, institutuose ar centruose, profilaktinio skiepijimo taisykles, kurių turėtų laikytis valstybės narės, jei jos nusprendžia, kad minėtus paukščius reikia skiepyti.

(7) Siekiant apsaugoti laukinę fauną ir biologinę įvairovę, taip pat būtina Bendrijoje nustatyti išsamias taisykles dėl biologinio saugumo priemonių labai patogeniško paukščių gripo, kurį sukelia gripo A viruso H5N1 potipis, galinčio plisti tarp paukščių, laikomų valstybių narių zoologijos soduose, patvirtintose įstaigose, institutuose ar centruose, prevencijai.

(8) Tikslinga nustatyti, kad valstybių narių skiepijimo planai, pateikti remiantis Sprendimu 2005/744/EB ir Direktyva 2005/94/EB, būtų patvirtinti.

(9) Siekiant aiškumo, tikslinga panaikinti Sprendimą 2005/744/EB ir pakeisti jį šiuo sprendimu.

(10) Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,

PRIĖMĖ ŠĮ SPRENDIMĄ:

1 straipsnis

1. Šiame sprendime nustatomos išsamios taisyklės:

a) kurios turi būti taikomos siekiant išvengti, kad paukščiai, laikomi valstybių narių zoologijos soduose, patvirtintose įstaigose, institutuose ar centruose, užsikrėstų paukščių gripu, kurį sukelia labai patogeniško gripo A viruso H5N1 potipis („HPAI H5N1“), nuo laukinių paukščių.

b) skirtos paukščiams, laikomiems zoologijos soduose, patvirtintose įstaigose, institutuose ar centruose, skiepyti.

2. Šiuo sprendimu patvirtinami tam tikri paukščių, laikomų zoologijos soduose, patvirtintose įstaigose, institutuose ar centruose, skiepijimo planai, pateikti Komisijai remiantis Sprendimo 2005/744/EB 5 straipsnio 1 dalimi, ir profilaktinio skiepijimo planai, pateikti remiantis Direktyvos 2005/94/EB 56 straipsnio 2 dalimi.

2 straipsnis

Šio sprendimo tikslais taikomi Direktyvoje 2005/94/EB nustatyti apibrėžimai.

Be to, taikomas Direktyvos 1999/22/EB 2 straipsnyje pateiktas zoologijos sodų apibrėžimas ir Direktyvos 92/65/EB 2 straipsnio 1 dalies c punkte pateiktas patvirtintų įstaigų, institutų ir centrų apibrėžimas.

3 straipsnis

Valstybės narės imasi tinkamų ir įmanomų priemonių siekdamos sumažinti zoologijos soduose, patvirtintose įstaigose, institutuose ar centruose laikomų paukščių užsikrėtimo „HPAI H5N1“ nuo laukinių paukščių pavojų, atsižvelgdamos į I priede nustatytus kriterijus ir rizikos veiksnius.

Atsižvelgiant į konkrečią epidemiologinę padėtį, šios priemonės skiriamos tiesioginio ir netiesioginio kontakto tarp laukinių paukščių, ypač vandens, ir paukščių, laikomų zoologijos soduose, patvirtintose įstaigose, institutuose ar centruose, prevencijai.

4 straipsnis

Profilaktinio skiepijimo planai nuo „HPAI H5N1“, pateikti pagal Direktyvos 2005/94/EB 56 straipsnio 2 dalį, remiantis rizikos vertinimu, yra skirti paukščiams, laikomiems zoologijos soduose, patvirtintose įstaigose, institutuose ir centruose.

Valstybės narės pagal Direktyvos 2005/94/EB 56 straipsnio 2 dalį pateikia profilaktinio skiepijimo planus nuo „HPAI H5N1“, skirtus paukščiams, laikomiems zoologijos soduose, patvirtintose įstaigose, institutuose ir centruose:

a) šie planai sudaromi remiantis šio sprendimo II priede nustatytais reikalavimais, ir

b) šiuose planuose be informacijos, kurią būtina nurodyti pagal Direktyvos 2005/94/EB 56 straipsnio 2 dalį, nurodomas konkretus zoologijos sodų, patvirtintų įstaigų, institutų ir centrų, kuriuose turi būti vykdomas profilaktinis skiepijimas, adresas ir vieta.

5 straipsnis

1. Patvirtinami šio sprendimo III priede nurodyti profilaktinio skiepijimo planai, kuriuos valstybės narės pateikė pagal Direktyvos 2005/94/EB 56 straipsnio 2 dalį.

2. Šio sprendimo III priede nurodyti paukščių, laikomų zoologijos soduose, patvirtintose įstaigose, institutuose ir centruose, skiepijimo planai, kuriuos valstybės narės pateikė remdamosi Sprendimu 2005/744/EB, laikomi patvirtintais pagal šio straipsnio 1 dalį.

3. Komisija skelbia paukščių, laikomų valstybių narių zoologijos soduose, patvirtintose įstaigose, institutuose ir centruose, profilaktinio skiepijimo planus, nurodytus III priede.

6 straipsnis

Valstybės narės nedelsdamos imasi būtinų priemonių, įgyvendinančių šį sprendimą. Jos nedelsdamos apie tas priemones praneša Komisijai.

7 straipsnis

Sprendimas 2005/744/EB panaikinamas.

8 straipsnis

Šis sprendimas skirtas valstybėms narėms.

Priimta Briuselyje, 2006 m. liepos 6 d. Komisijos vardu Markos KYPRIANOU Komisijos narys

(1) OL L 224, 1990 8 18, p. 29. Direktyva su paskutiniais pakeitimais, padarytais Europos Parlamento ir Tarybos direktyva 2002/33/EB (OL L 315, 2002 11 19, p. 14).

(2) OL L 10, 2006 1 14, p. 16.

(3) OL L 279, 2005 10 22, p. 75.

(4) OL L 94, 1999 4 9, p. 24.

(5) OL L 268, 1992 9 14, p. 52. Direktyva su paskutiniais pakeitimais, padarytais Direktyva 2004/68/EB (OL L 226, 2004 6 25, p. 128).

I PRIEDAS Kriterijai ir rizikos veiksniai, į kuriuos reikia atsižvelgti taikant 3 straipsnyje nurodytas priemones atskiruose zoologijos soduose, patvirtintose įstaigose, institutuose ir centruose 1) Zoologijos sodai, patvirtintos įstaigos, institutai arba centrai, esantys vietovėse, virš kurių eina paukščių migracijos keliai, ypač jeigu jų pradžia yra Afrikoje, Centrinėje ir Rytų Azijoje, Kaspijos jūros ir Juodosios jūros zonose. 2) Zoologijos sodų, patvirtintų įstaigų, institutų arba centrų atstumas nuo vandeningų zonų, pvz., tvenkinių, pelkių, ežerų ar upių, kuriose gali susitelkti migruojantys vandens paukščiai. 3) Zoologijos sodai, patvirtintos įstaigos, institutai arba centrai, esantys vietovėse, kuriose yra didelis migruojančių paukščių, ypač vandens paukščių, tankumas.

II PRIEDAS Profilaktinio skiepijimo naudojimo reikalavimai 1. Taikytino skiepijimo mastas Paukščiai skiepijami tik zoologijos soduose, patvirtintose įstaigose, institutuose ir centruose. 2. Skiepytinos paukščių rūšys Sudaromas visų skiepytinų paukščių sąrašas, nurodant individualaus identifikavimo informaciją, kuris saugomas mažiausiai 10 metų nuo skiepijimo datos. 3. Skiepijimo trukmė Visi zoologijos soduose, patvirtintose įstaigose, institutuose ar centruose laikomi skiepytini paukščiai skiepijami kaip galima greičiau. Visais atvejais vienos savaitės laikotarpiu skiepijimas zoologijos sode turi būti užbaigtas kaip galima greičiau. 4. Specialus paskiepytų paukščių ir iš paskiepytų paukščių gaminamų produktų judėjimo sustabdymas Paskiepytų paukščių judėjimas toje pačioje valstybėje narėje arba į kitą valstybę narę tarp patvirtintų įstaigų, centrų ir institutų leidžiamas kaip nustatyta Direktyvoje 92/65/EEB, jeigu paukščiai yra kilę iš zoologijos sodo, patvirtintos įstaigos, instituto arba centro, esančio teritorijoje, kuriai netaikomi gyvūnų sveikatos apribojimai, susiję su HPAI. Į Direktyvos 92/65/EEB 3 dalies E priede nustatytą veterinarijos sertifikatą įterpiamas toks tekstas: „paukščiai remiantis Sprendimu 2006/474/EB paskiepyti nuo paukščių gripo … … … . Vakcina … … … …“ Jeigu nesilaikoma šių sąlygų, paskiepytais paukščiais galima prekiauti arba juos pervežti iš vieno zoologijos sodo į kitą tos pačios valstybės narės teritorijoje juos oficialiai prižiūrint arba gavus specialų kitos valstybės narės leidimą. Pervežant paskiepytus paukščius iš vienos valstybės narės į kitą, kilmės vietos kompetentinga institucija apie tai per TRACES sistemą praneša paskirties vietos kompetentingai institucijai. Paukštienos produktai, pagaminti iš tokių paukščių, neturi patekti į maisto grandinę. 5. Skiepytų paukščių specialus identifikavimas ir specialus registravimas Privaloma, kad skiepytus paukščius būtų galima atskirai identifikuoti, o jų tapatumo dokumentuose turi būti atitinkamos aiškios pastabos. Jei įmanoma, skiepijimo metu paukščiai ženklinami neištrinamomis žymomis, nurodančiomis, kad paukščiai yra paskiepyti. 6. Skiepijimo akcijos vykdymas Skiepijimas atliekamas prižiūrint kompetentingų institucijų oficialiai paskirtam veterinarijos gydytojui. Turi būti pritaikytos reikalingos priemonės, siekiant išvengti galimo viruso išplitimo. Nepanaudota vakcina grąžinama į vakcinos platinimo punktą, kartu pateikiant duomenis apie paskiepytus paukščius ir panaudotų dozių skaičių. Jei įmanoma, prieš skiepijimą ir praėjus 30 dienų po skiepijimo imami kraujo mėginiai serologiniam paukščių gripo tyrimui atlikti. Tyrimų rezultatų duomenys turi būti saugomi mažiausiai 10 metų. 7. Naudotina vakcina Naudotina inaktyvuota vakcina turi būti tinkamos formulės ir veiksminga kovojant su išplitusiu viruso tipu. Ji naudojama pagal gamintojo ir (arba) veterinarijos institucijų instrukcijas. 8. Informacijos apie šio plano įgyvendinimą pateikimas Komisijai Maisto grandinės ir gyvūnų sveikatos nuolatiniame komitete Komisijai ir valstybėms narėms pateikiama išsami ataskaita apie plano vykdymą, įskaitant atliktų tyrimų rezultatus.